Abstrakt 2

Veiviser til moral: Lærerens rolle i etisk utdanning

**Nøkkelord:** Tredimensjonal utdannelse, lærerens rollemoral, globaletikk, nærhetsetikk og diskursetikk

Ifølge læreplanens overordnede del, er lærere forpliktet til å bygge på og praktisere verdiene og prinsippene for grunnopplæringen, uavhengig av egne moralske handlinger og etiske tanker. Tilknyttet lærerprofesjonen vil det hende at man står overfor at etiske dilemmaer utfordrer individuell moral, det er da viktig at vi holder oss til den profesjonstilførte rollemoralen. Gert Biesta deler utdanningsprosessen i tre dimensjoner, *kvalifisering, sosialisering og subjektivering,* der det er skjæringspunktet mellom disse som utgjør den gode utdanningen. Lærere etterstreber i større grad kvalifiseringsdimensjonen grunnet læreplanens kompetansemål, og sosialisering og subjektivering blir satt til side.

Wolfgang Klafki hevder at det er innholdet i utdanningen som åpner for en dannelsesprosess. Han kaller det for kategorial dannelse og fremmer blant annet ulike epoketypiske nøkkelproblemer som er dagsaktuelle samfunnsutfordringer vi står overfor. For å løse disse problemene kreves innsats fra både enkeltmennesket og fellesskapet. I sammenheng med dette skal skolen legge til rette for de tre tverrfaglige temaene folkehelse og livsmestring, demokrati og medborgerskap og bærekraftig utvikling i alle fag, dette for å forberede elever i møte med disse samfunnsutfordringene.

Ved å integrere etikkundervisning på tvers av fagområder kan vi sikre at elevene blir eksponert for ulike perspektiver og tilnærminger til etiske spørsmål knyttet opp mot fagene, og elevene vil bli kjent med diskursetikkens betingelser. På denne måten vil elevene tilegne seg ferdigheten til å se temaer tilknyttet globaletikk og nærhetsetikk. Å undervise om etikk i skolen gir oss muligheten til å gi elevene verktøyene de trenger for å navigere i en stadig mer utfordrende verden og utvikle seg til reflekterte individer.

Som lærere står vi overfor oppgaven å ikke kun forme elevenes akademiske evner, men også deres moralske kompass utfra vår gitte rollemoral. Ved å undervise om etikk igjennom de tverrfaglige temaene, som vi her har knyttet opp mot Klafkis epoketypiske nøkkelproblemer, er vi på rett vei til å danne og utdanne elevene som kommende samfunnsborgere. Vi har diskutert hvordan tverrfaglig arbeid kan møte den tredimensjonale utdannelsen, men det kan fortsatt videre diskuteres:

«Hvordan lage undervisning som møter den tredimensjonale utdannelsen?»

**Litteratur:**

Carson, S. G., & Kosberg, N. (2022). Etikk: teori og praksis (2. utgave). Cappelen Damm

akademisk.

Haslund, I. (2023). *Pedagogisk grunnlagstenkning: kunnskap, læring og danning i*

*lærerprofesjonen*. Cappelen Damm akademisk.

Lund, I. & Helgeland, A. (2020). *Mobbing i barnehage og skole : nye perspektiver*. Cappelen Damm akademisk.

Utdanningsdirektoratet (2020). *Prinsipper for læring, utvikling og danning*.

<https://www.udir.no/lk20/overordnet-del/prinsipper-for-laring-utvikling-og-danning/>

